สถาบันมะเร็งแห่งชาติ เตรียมแผนวิจัยกัญชากับการรักษามะเร็ง เพื่อจัดทำเป็นมาตรฐานการใช้กัญชาทางการแพทย์กับโรคมะเร็ง
สถาบันมะเร็งแห่งชาติ เตรียมแผนวิจัยกัญชากับการรักษามะเร็ง เพื่อจัดทำเป็นมาตรฐานการใช้กัญชาทางการแพทย์กับโรคมะเร็ง เพื่อความปลอดภัยของผู้ป่วย         นพ.วีรวุฒิ อิ่มสำราญ ผู้อำนวยการสถาบันมะเร็งแห่งชาติ กล่าวถึงศึกษาวิจัยทางห้องปฏิบัติการ การวิจัยทางพรีคลินิก และการวิจัยทางคลินิก รวมทั้งการศึกษาประสิทธิผลและความปลอดภัยของผลิตภัณฑ์สารสกัดกัญชาทางการแพทย์ขององค์การเภสัชกรรม (อภ.) เพื่อยืนยันความมั่นใจ สรุปเป็นข้อมูลวิชาการที่เหมาะสม เพื่อให้เกิดประโยชน์สูงสุดต่อผู้ป่วย โดยในส่วนของมะเร็ง จัดเป็นโรคกลุ่มที่กัญชาอาจจะมีประโยชน์ ซึ่งทางสถานบันฯ เตรียมศึกษาต่อยอดการใช้ประโยชน์กัญชาต่อการรักษาโรคมะเร็ง เพื่อจัดทำมาตรฐานการใช้กัญชากับผู้ป่วยมะเร็งในประเทศไทย เนื่องจากการใช้กัญชากับโรคมะเร็งนั้นปัจจุบันยังขาดข้อมูลจากงานวิจัยสนับสนุนที่ชัดเจนเพียงพอในด้านความปลอดภัยและประสิทธิผล ดังนั้นเมื่อ อภ. ผลิต สารสกัดกัญชามาตรฐานการแพทย์ล็อตแรก 2,500 ขวด ได้ในเดือน ก.ค.นี้ ทางสถาบันมะเร็งฯ จะนำมาศึกษาประสิทธิภาพว่าสามารถยับยั้งเซลล์มะเร็งชนิดต่างๆ ได้หรือไม่   อย่างไรก็ตามขอย้ำว่าตอนนี้ยังไม่มีการนำกัญชามาใช้รักษามะเร็ง แต่มีผู้ป่วยส่วนหนึ่งเข้าใจผิด จนทิ้งการรักษาปัจจุบันไปหาสารสกัดน้ำมันกัญชาอย่างเดียว น้ำมันกัญชาจากใต้ดินที่คนหาซื้อกันไม่มีเครื่องยืนยันถึงคุณภาพ ไม่อาจรู้ถึงปริมาณสาระสำคัญ ยากจะคำนวนปริมาณให้เหมาะกับคนไข้แต่ละคน จึงเป็นที่มาของการศึกษาให้ได้มาตรฐานที่จะใช้อ้างอิงได้ต่อไป    ด้าน นพ.สมชาย ธนะสิทธิชัย รองผู้อำนวยสถาบันมะเร็งแห่งชาติ ในฐานะเป็นหัวหน้าทีมวิจัย กล่าวว่า การทดลองประสิทธิผลกัญชากับมะเร็ง จะแบ่งเป็น 3 เฟส คือการทดลองกับเซลมะเร็งโดยตรง การทดลองในสัตว์ และการทดลองในคน ซึ่งในส่วนของการทดลองในเซลขณะนี้ได้เตรียมเซลมะเร็งชนิดต่างๆ ไว้แล้ว โดยเลือก 10 ชนิด ที่พบมากในประเทศไทย อาทิ มะเร็งตับ มะเร็งปอด มะเร็งกระเพาะอาหาร มะเร็งลำไส้ มะเร็งปากมดลูก และมะเร็งต่อมน้ำเหลือง ทดลองละเอียดจำแนกในเซลมะเร็งแต่ละชนิดที่พบมีความจำเพาะแตกต่างกัน คาดว่าจะเริ่มทดลองได้ภายในเดือน ส.ค.นี้ ใช้เวลาศึกษาไม่เกิน 2-3 เดือน เฟสสัตว์ทดลอง น่าจะแล้วเสร็จเดือน เม.ย.ปีหน้า ส่วนการทดลองในคนแบ่งเป็น 2 ส่วน คือส่วนที่เดินได้ทันทีหลังมีสารสกัดกัญชาของ อภ. คือการตามเก็บข้อมูลจากผู้ป่วยในมะเร็งระยะประคับประคอง อีกส่วนคือนำผลทดลองในสัตว์ทดลอง ที่มีความนิ่งและปลอดภัยแล้วจึงนำมาทดลองในมนุษย์ ซึ่งจะมีการเปิดรับสมัครผู้ป่วยมะเร็งแต่ละชนิดเข้าร่วมเป็นอาสาสมัครในงานวิจัยต่อไป